Baard

Baard is in lyts doarpke yn de gemeente Ljouwert. It hat likernôch 200 ynwenners. 

Baard leit oan de Boalserter Feart, tusken Easterlittens en Leons. It doarp hat in skoalle, in dokter en in ytkafee.

Ek de buorskip De Him wurdt ta Baard rekkene. Fan de buorskip Hielens of de Giele Buorren, krekt bûten Baard yn de rjochting fan Easterlittens, is mar ien pleats mear tebek.

 Skiednis 
De omkriten fan baard hawwe al foar it begjin fan de jiertelling bewenne west. 
De namme wie yn it ferline Bawert, en wurdt útlein as Bawa-wert: de wert fan Bawa. Baard hat de namme jûn oan de eardere gritenij en gemeente Baarderadiel. It doarp hat dêrfan lang it haadplak west, oant dy funksje troch Mantgum oernaam waard. Yn 1984 gie it oer nei de nij foarme gemeente Littenseradiel. Nei noch in gemeentlike weryndieling kaam Baard yn 2018 by de gemeente Ljouwert.

 De Dekema's 
Yn Baard hawwe lang Dekema's wenne. Juw Dekema wie potestaat. Op de lândei yn 1494 te Snits is hy dêrfoar keazen. Juw Dekema wie in Skieringer. De Fetkeapers seinen al gau it betrouwen yn Dekema op. Sa koe hy net folle berikke. Yn 1498 beneamde keizer Maximilaan Albrecht fan Saksen ta erfpostestaat. De rol fan Juw Dekema wie doe útspile. Yn Weidum wenne in oare staach fan de Dekema's. Doe't it besit fan de úthof fan it Augustiner kleaster Lúntsjerk yn hannen krige hawwe. De Dekemawei is noch in oantinken oan de eardere stins van Dekema's.

 Bynammen 
De ynwenners sels fan Baard hawwe de bynamme fan Katten. Der stiet in byld fan in kat op it keatsfjild. Wierskynlik binne se oan dizze namme komd trochdat de minsken yn it Leons wynhûnen neamd wurde.

 Mienskip 
It doarp hat in iepenbiere skoalle (De Stjelp), ek foar de bern fan Easterlittens en Húns. De namme Stjelp ferwiist nei in monumintale pleats dy't noch net sa lang lyn yn stikken nei it Suderseemuseum yn Inkhuzen ferfierd is. De tsjintwurdige tsjerke út 1873 is yn it plak komd fan de midsiuwske tsjerke dy't oan de hillige Gertrudis wijd wie. Ek minsken út Winsum gean nei dizze tsjerke.
It doarpsblêd "De Baarder Kat" ferskynt fjouwer kear yn 't jier.
Der binne in soad ferienings dy't yn it eardere doarpskafee byinoar komme. Dêrfoar moast men faak nei omlizzende doarpen.

 Tsjerke 
Protestantske Gertrudistsjerke,
 Ferienings 
 In Goed Begjin - toaniel
 keatsferiening Baard
 iisferiening Baard
 Bull Batse & Mukketiers - darten
 Net te Let - kaarten
 De Baarder Keu 's - biljerten
 Feriening Doarpsbelang hat ek in boarterstúnkommisje en merkekommisje

 Bekende Baarders 
Harmen Sytstra 14 jannewaris 1817 te Mullum - 1862 waard yn 1852 skoalmaster yn Baard. Troch syn krewearjen foar it Frysk is dizze Fryske skriuwer bekend wurden. Hy leit yn Baard begroeven.

 Befolking 
 1954 - 281
 1959 - 241
 1964 - 221
 1969 - 206
 1974 - 200
 2007 - 200?

 Bustsjinst 
De busline troch Baard wurdt fersoarge troch Qbuzz. De folgjende line rydt troch Baard:

 Line 35 Snits - Frjentsjer: Snits - Skearnegoutum - Boazum - Wiuwert - Britswert - Easterlittens - Baard - Winsum - Wjelsryp - Tsjom - Frjentsjer

 Ferskaat 
 By de Mistel Merk wurde misteltûken ferkocht foar it goede doel.
 Op de tredde sneon fan augustus is it kampioenskip ielrikjen.
 Yn Baard is in triedleas doarpsnetwurk opsetten, wat in flugge ynternetferbining jout. It hat it doarp ek de bynamme Wireless Baard jûn.

 Strjitten 
Binnenbuorren, Dekemawei, Faldenserwei, Gele Buorren, Harmen Sytstrawei, Mûnewei, Oan 'e Kamp, Tongerwei.

 Sjoch ek 
 Fryske doarpen.


Kategory:Doarp of stêd yn Baarderadiel
Kategory:Doarp of stêd yn Littenseradiel
Kategory:Doarp of stêd yn Ljouwert (gemeente)